Drie mans in motor doodgeskietFoto: Verskaf. Drie mans is Donderdag in die Wes-Kaap dood in ŉ vermoedelik bendeverwante skietery. Kapt. FC van Wyk, woordvoerder van die polisie, het Donderdagmiddag aan Maroela Media gesê die polisie in Lentegeur het omstreeks 12:00 ŉ klagte van ŉ skietery op die hoek van Eisleben- en Morgensterweg in Lentergeur ontvang. “Toe beamptes by die toneel opdaag, het hulle drie mans in ŉ Ford Focus by die kruising aangetref – al drie met skietwonde. Hulle is op die toneel deur paramedici dood verklaar,” het Van Wyk gesê Die mans was tussen 21 en 43 jaar oud. “Dit word beweer die mans was op pad na Mitchell’s Plain toe een of meer onbekende verdagtes in ŉ onbekende motor verby hulle gery en op hulle losgebrand het. Verskeie skote is geskiet en die mans is noodlottig gewond,” het Van Wyk gesê. Die polisie ondersoek ŉ saak van moord. “Die moontlikheid dat dié voorval bendeverwant kan wees word ondersoek.” Enigiemand met inligting oor die moorde kan die Lentegeur-polisie by 021 377 5000 kontak.